CELEX: 32021D0219(01)
Language: el
Date: 2020-11-25 00:00:00
Title: Απόφαση για τα μόνιμα τμήματα 2021/C 59/07

19.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 59/8
               
            
         Απόφαση για τα μόνιμα τμήματα
         (2021/C 59/07)
         ΤΟ ΣΥΛΛΟΓΙΚΟ ΟΡΓΑΝΟ ΤΗΣ ΕΥΡΩΠΑΪΚΗΣ ΕΙΣΑΓΓΕΛΙΑΣ,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (1) (στο εξής: κανονισμός για την Ευρωπαϊκή Εισαγγελία), και ιδίως το άρθρο 10 παράγραφος 1,
         Έχοντας υπόψη τον κανονισμό διαδικασίας (2) που εξέδωσε το συλλογικό όργανο της Ευρωπαϊκής Εισαγγελίας στις 12 Οκτωβρίου 2020, και ιδίως τα άρθρα 15 και 16,
         Εκτιμώντας τα ακόλουθα:
         
                     (1)
                  
                  
                     Η Ευρωπαϊκή Εισαγγελία θα πρέπει να συστήσει μόνιμα τμήματα για την παρακολούθηση και την καθοδήγηση των ερευνών και των διώξεων που διενεργεί η Εισαγγελία, και για τη διασφάλιση του συντονισμού των ερευνών και των διώξεων σε διασυνοριακές υποθέσεις και της εφαρμογής των αποφάσεων που λαμβάνει το συλλογικό όργανο.
                  
               
                     (2)
                  
                  
                     Ο κανονισμός διαδικασίας της Ευρωπαϊκής Εισαγγελίας απαιτεί από το συλλογικό όργανο να εκδώσει απόφαση για τον καθορισμό του αριθμού, της σύνθεσης και της κατανομής των αρμοδιοτήτων μεταξύ των μόνιμων τμημάτων, καθώς και λεπτομερείς κανόνες για τη διοργάνωση των συνεδριάσεών τους.
                  
               
                     (3)
                  
                  
                     Επιπλέον, είναι αναγκαίο να θεσπιστούν λεπτομερείς κανόνες για την εφαρμογή των αρχών σχετικά με την ανάθεση υποθέσεων στα μόνιμα τμήματα που ορίζονται στον κανονισμό για την Ευρωπαϊκή Εισαγγελία και στον κανονισμό διαδικασίας. Οι κανόνες αυτοί θα πρέπει να βασίζονται στις αρχές της τυχαίας ανάθεσης των υποθέσεων και της ισόρροπης κατανομής του φόρτου εργασίας μεταξύ των μόνιμων τμημάτων.
                  
               
                     (4)
                  
                  
                     Το συλλογικό όργανο, συνεκτιμώντας την ανάγκη να ληφθούν υπόψη οι εξελίξεις στην πρακτική εφαρμογή της παρούσας απόφασης μετά την έναρξη λειτουργίας της Ευρωπαϊκής Εισαγγελίας, θα πρέπει να παρακολουθεί στενά τη λειτουργία της και να αξιολογεί τα αποτελέσματά της ενόψει πιθανών μελλοντικών τροποποιήσεων,
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο και πεδίο εφαρμογής
            Η παρούσα απόφαση εφαρμόζει το άρθρο 15 του κανονισμού διαδικασίας. Συνιστά τα μόνιμα τμήματα της Ευρωπαϊκής Εισαγγελίας, καθορίζει τον αριθμό τους και θεσπίζει κανόνες σχετικά με την κατανομή των αρμοδιοτήτων μεταξύ τους και την ανάθεση των υποθέσεων.
         
         
            Άρθρο 2
            Σύσταση των μόνιμων τμημάτων
            
               1.   Συστήνονται δεκαπέντε μόνιμα τμήματα. Φέρουν διαδοχικούς αριθμούς από το ένα έως το δεκαπέντε.
            
            
               2.   Κατ’ εφαρμογή του άρθρου 16 παράγραφος 3 του κανονισμού διαδικασίας, κάθε Ευρωπαίος/-α εισαγγελέας διορίζεται ως μόνιμο μέλος ενός, δύο ή τριών μόνιμων τμημάτων. Κατά τον διορισμό σε ένα ή περισσότερα μόνιμα τμήματα λαμβάνεται υπόψη ο εκτιμώμενος φόρτος εργασίας του/της αντίστοιχου/-ης Ευρωπαίου/-ας εισαγγελέα και ο διορισμός πραγματοποιείται με βάση:
               
                           α)
                        
                        
                           τον αριθμό των υποθέσεων που τελούν υπό την εποπτεία του/της και τα συναφή καθήκοντά του/της, όπως προβλέπονται στο άρθρο 12 παράγραφος 1 του κανονισμού για την Ευρωπαϊκή Εισαγγελία. Για τον αρχικό διορισμό, θα γίνεται αναφορά στον εκτιμώμενο φόρτο εργασίας για το πρώτο έτος λειτουργίας της Ευρωπαϊκής Εισαγγελίας·
                        
                     
                           β)
                        
                        
                           τον αριθμό των Ευρωπαίων εντεταλμένων εισαγγελέων υπό τον συντονισμό του/της, σύμφωνα με το άρθρο 34 του κανονισμού διαδικασίας·
                        
                     
                           γ)
                        
                        
                           άλλα ειδικά καθήκοντα που υπέχει και τα οποία του/της ανατίθενται σύμφωνα με τον κανονισμό για την Ευρωπαϊκή Εισαγγελία ή τον κανονισμό διαδικασίας.
                        
                     
            
               3.   Επιπλέον, κατά την τοποθέτηση των αναπληρωτών Ευρωπαίων γενικών εισαγγελέων σε περισσότερα του ενός μόνιμα τμήματα λαμβάνεται περαιτέρω υπόψη ο φόρτος εργασίας που απορρέει από τα καθήκοντά τους δυνάμει του άρθρου 11 παράγραφοι 2 και 3 του κανονισμού για την Ευρωπαϊκή Εισαγγελία.
            
            
               4.   Ο/Η Ευρωπαίος/-α γενικός/-ή εισαγγελέας και κάθε αναπληρωτής/-τρια Ευρωπαίος/-α γενικός/-ή εισαγγελέας προεδρεύει των μόνιμων τμημάτων των οποίων είναι μόνιμο μέλος.
            
         
         
            Άρθρο 3
            Συνεδριάσεις των μόνιμων τμημάτων
            
               1.   Κάθε μόνιμο τμήμα πραγματοποιεί, κατ’ αρχήν, τουλάχιστον 2 συνεδριάσεις ανά ημερολογιακό μήνα. Ο/Η πρόεδρος του μόνιμου τμήματος ορίζει τις ημερομηνίες των εν λόγω συνεδριάσεων τουλάχιστον 15 ημέρες νωρίτερα.
            
            
               2.   Ο/Η πρόεδρος του μόνιμου τμήματος μπορεί να συγκαλεί πρόσθετες συνεδριάσεις όποτε κρίνεται αναγκαίο. Οι πρόσθετες συνεδριάσεις συγκαλούνται τουλάχιστον προ πέντε εργάσιμων ημερών. Σε επείγουσες περιπτώσεις, οι συνεδριάσεις μπορούν να συγκαλούνται μόλις καταστούν διαθέσιμα τα μόνιμα μέλη και ο/η αρμόδιος/-α εποπτεύων/-ουσα Ευρωπαίος/-α εισαγγελέας και το αργότερο εντός τριών ημερών.
            
            
               3.   Εκτός από επείγουσες περιπτώσεις και κατόπιν διαβούλευσης με τον/την Ευρωπαίο/-α γενικό/-ή εισαγγελέα, οι συνεδριάσεις των μόνιμων τμημάτων δεν πραγματοποιούνται ταυτόχρονα με τις συνεδριάσεις του συλλογικού οργάνου. Ο/Η πρόεδρος του μόνιμου τμήματος αναπρογραμματίζει κάθε συνεδρίαση που συγκλήθηκε ταυτόχρονα με συνεδρίαση του συλλογικού οργάνου.
            
            
               4.   Κατά τον προσδιορισμό των ημερομηνιών των συνεδριάσεων του μόνιμου τμήματος, ο/η πρόεδρος διασφαλίζει τον συντονισμό με τα μόνιμα μέλη του εν λόγω τμήματος, τους/τις αρμόδιους/-ες εποπτεύοντες/-ουσες Ευρωπαίους/-ες εισαγγελείς και το προσωπικό της Κεντρικής Εισαγγελίας που προβλέπεται στο άρθρο 7.
            
         
         
            Άρθρο 4
            Ανάθεση υποθέσεων στα μόνιμα τμήματα
            Η ανάθεση υποθέσεων στα μόνιμα τμήματα στις περιπτώσεις που προβλέπονται στα άρθρα 32 παράγραφος 5, 41 παράγραφος 3, 42 παράγραφος 1, 47 παράγραφος 2, 50 παράγραφος 2 δεύτερο εδάφιο, 51 παράγραφος 3 και 59 παράγραφος 4 του κανονισμού διαδικασίας διέπεται από τους ακόλουθους κανόνες:
            
                        α)
                     
                     
                        Το σύστημα διαχείρισης υποθέσεων της Ευρωπαϊκής Εισαγγελίας, κατά την έναρξη μιας υπόθεσης, την αναθέτει τυχαία σε μόνιμο τμήμα.
                     
                  
                        β)
                     
                     
                        Για να μπορέσει ο/η Ευρωπαίος/-α γενικός/-ή εισαγγελέας να εξετάσει το ενδεχόμενο λήψης μέτρων σύμφωνα με το άρθρο 19 παράγραφος 3 του κανονισμού διαδικασίας, ενημερώνεται όταν ο αριθμός των υποθέσεων που ανατίθενται σε ένα μόνιμο τμήμα είναι υψηλότερος κατά 10 % από τον μέσο αριθμό των υποθέσεων που ανατίθενται σε κάθε μόνιμο τμήμα.
                     
                  
         
            Άρθρο 5
            Προσωρινός αποκλεισμός από νέες αναθέσεις
            Για να διασφαλιστεί η αποτελεσματική λειτουργία της Ευρωπαϊκής Εισαγγελίας και η ίση κατανομή του φόρτου εργασίας μεταξύ των μόνιμων τμημάτων, σύμφωνα με το άρθρο 19 παράγραφος 3 του κανονισμού διαδικασίας, ο/η Ευρωπαίος/-α γενικός/-ή εισαγγελέας μπορεί να αναστείλει την ανάθεση νέων υποθέσεων σε ένα ή περισσότερα μόνιμα τμήματα για ορισμένη χρονική περίοδο.
         
         
            Άρθρο 6
            Ανακατανομή υποθέσεων
            Για τους σκοπούς του άρθρου 32 παράγραφος 5 του κανονισμού διαδικασίας, όταν ο/η Ευρωπαίος/-α γενικός/-ή εισαγγελέας αποφασίζει να αναθέσει την εποπτεία ορισμένης υπόθεσης σε Ευρωπαίο/-α εισαγγελέα από κράτος μέλος διαφορετικό από εκείνο στο οποίο εδρεύει ο/η Ευρωπαίος/-α εντεταλμένος/-η εισαγγελέας και ο/η εν λόγω Ευρωπαίος/-α εισαγγελέας είναι μόνιμο μέλος του αρμόδιου για την παρακολούθηση μόνιμου τμήματος, η υπόθεση παραπέμπεται αμέσως σε διαφορετικό μόνιμο τμήμα.
         
         
            Άρθρο 7
            Υποστήριξη των μόνιμων τμημάτων
            
               1.   Διατίθενται επαρκείς πόροι από το προσωπικό της Ευρωπαϊκής Εισαγγελίας για την υποστήριξη του έργου των μόνιμων τμημάτων δυνάμει του κανονισμού για την Ευρωπαϊκή Εισαγγελία.
            
            
               2.   Το αποσπασμένο προσωπικό επικουρεί τον/την πρόεδρο του μόνιμου τμήματος, μεταξύ άλλων, στην οργάνωση της ημερήσιας διάταξης, στην προετοιμασία των πρακτικών των συνεδριάσεων, στη σύνταξη εγγράφων ενόψει των συνεδριάσεων και στην καταγραφή των αποφάσεων που λαμβάνει το μόνιμο τμήμα στο σύστημα διαχείρισης υποθέσεων.
            
            
               3.   Με την επιφύλαξη των διαθέσιμων πόρων, η απόσπαση εξασφαλίζει τη σταθερότητα και τη συνέχεια της υποστήριξης που παρέχουν τα μέλη του προσωπικού στο καθορισμένο μόνιμο τμήμα.
            
         
         
            Άρθρο 8
            Συμμετοχή μη μελών στις συνεδριάσεις του μόνιμου τμήματος
            
               1.   Εκτός από τα πρόσωπα που προβλέπονται στο άρθρο 10 παράγραφος 9 του κανονισμού για την Ευρωπαϊκή Εισαγγελία, ο/η πρόεδρος του μόνιμου τμήματος, αφού ζητήσει τη γνώμη των μόνιμων μελών και του/της αρμόδιου/-ας εποπτεύοντος/-ουσας Ευρωπαίου/-άς εισαγγελέα, μπορεί να καλέσει οποιοδήποτε μέλος της Κεντρικής Εισαγγελίας, του προσωπικού της Ευρωπαϊκής Εισαγγελίας ή Ευρωπαίο/-α εντεταλμένο/-η εισαγγελέα να παραστεί στη συνεδρίαση του μόνιμου τμήματος σε σχέση με συγκεκριμένα σημεία της ημερήσιας διάταξης, όταν αυτό είναι αναγκαίο για να μπορέσει το μόνιμο τμήμα να λάβει αποφάσεις.
            
            
               2.   Για τον ίδιο σκοπό, σε εξαιρετικές περιπτώσεις, όταν αυτό δεν αντίκειται στις εφαρμοστέες διατάξεις του ενωσιακού ή του εθνικού δικαίου, ο/η πρόεδρος του μόνιμου τμήματος, κατόπιν διαβούλευσης με τα μόνιμα μέλη, τον/την αρμόδιο/-α εποπτεύοντα/-ουσα Ευρωπαίο/-α εισαγγελέα και, εφόσον απαιτείται, τον/την επιληφθέντα/-είσα εντεταλμένο/-η Ευρωπαίο/-α εισαγγελέα, μπορεί να προσκαλέσει οποιοδήποτε άλλο πρόσωπο να παραστεί στη συνεδρίαση του μόνιμου τμήματος.
            
            
               3.   Πρόσωπα που προσκαλούνται σύμφωνα με τις παραγράφους 1 και 2 δεν μπορούν σε καμία περίπτωση να παρίστανται κατά τη διάρκεια της διάσκεψης για την έκδοση απόφασης του μόνιμου τμήματος.
            
            
               4.   Οι διοικητικές δαπάνες που σχετίζονται με τις προσκλήσεις δυνάμει του παρόντος άρθρου καλύπτονται από τον προϋπολογισμό της Ευρωπαϊκής Εισαγγελίας. Σε περίπτωση που η πρόσκληση συνεπάγεται δαπάνες, οι προσκλήσεις βάσει του παρόντος άρθρου κοινοποιούνται στον/στην διοικητικό/-ή διευθυντή/-ντρια.
            
         
         
            Άρθρο 9
            Αξιολόγηση
            Το συλλογικό όργανο αξιολογεί τον αντίκτυπο της παρούσας απόφασης στην αποτελεσματικότητα των εργασιών της Ευρωπαϊκής Εισαγγελίας έξι μήνες μετά την ημερομηνία που καθορίζεται σύμφωνα με το άρθρο 120 παράγραφος 2 του κανονισμού για την Ευρωπαϊκή Εισαγγελία.
         
         
            Άρθρο 10
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της από το συλλογικό όργανο.
         
         
            Λουξεμβούργο, 25 Νοεμβρίου 2020.
            
               
                  Για το συλλογικό όργανο,
               
               Laura Codruța KÖVESI
               
                  Ευρωπαία γενική εισαγγελέας
               
            
         
         
            (1)  ΕΕ L 283 της 31.10.2017, σ. 1.
         
            (2)  ΕΕ C 22 της 21.1.2021, σ. 3.